Diari Oficial de la Generalitat Valenciana


Sumari del DOGV 3991, del 03-05-2001 (2001/3215)

RESOLUCIÓ de 29 de gener de 2001, de la Direcció General de Treball i Seguretat Laboral, per la qual es disposa el registre i publicació del conveni col·lectiu de l'empresa Federació de Futbol de la Comunitat Valenciana (codi 8000462).
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3991

Data del DOGV
:   03-05-2001

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2001/3215


Data del document
:   29-01-2001

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * empresa privada
    * conveni col·lectiu

RESOLUCIÓ de 29 de gener de 2001, de la Direcció General de Treball i Seguretat Laboral, per la qual es disposa el registre i publicació del conveni col·lectiu de l'empresa Federació de Futbol de la Comunitat Valenciana (codi 8000462). [2001/F3215]
  
Vist el text articulat del conveni col·lectiu de l'empresa Federació de Futbol de la Comunitat Valenciana, presentat davant aquesta Direcció General de Treball i Seguretat Laboral el dia 15 de gener de 2001, firmat en data 29 de desembre de 2000, de part empresarial per la representació de l'empresa, i d'altra, per la dels treballadors, pel delegat de personal i altres, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1.040/1981, de 22 de maig, sobre Registre i Depòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar que siga inscrit en el Registre de Convenis Col·lectius de Treball d'aquesta direcció general, amb notificació a la Comissió Negociadora, i que siga depositat el text original del conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 29 de gener de 2001.- El director general de Treball i Seguretat Laboral: Román Ceballos Sancho.
  
Conveni col·lectiu de l'empresa Federació de Futbol de la Comunitat Valenciana
  
CAPÍTOL I
  
Disposicions generals
  
Article 1. Àmbit funcional i personal
  
Queden sotmesos a les estipulacions del present conveni col·lectiu, tots els treballadors que presten els seus serveis per compte i sota la dependència de la Federació de Futbol de la Comunitat Valenciana (FFCV), les seues delegacions provincials i comarcals i els seus comités tècnics, únicament quedarà exclòs el secretari general en el seu aspecte econòmic, que serà negociat amb la Junta Directiva o, si és el cas, amb el president de la federació, en tractar-se d'un lloc de confiança i de lliure designació.
  
Article 2. Àmbit territorial
  
El present conveni col·lectiu serà d'aplicació obligatòria en tot el territori de la Comunitat Autònoma Valenciana.
  
Article 3. Àmbit temporal
  
El present conveni col·lectiu entrarà en vigor l'1 de gener de 2000 i expirarà el 31 de desembre de 2002. Les taules econòmiques que s'adjunten al present conveni col·lectiu seran d'aplicació, únicament, per a l'any 2001.
  
La denúncia del present conveni podrà ser realitzada per qualsevol de les dues parts, amb una antelació mínima de dos mesos a la data del seu acabament.
  
Per al supòsit que en les negociacions d'un futur conveni col·lectiu no s'arribe a un acord abans de la data d'expiració d'aquest, aquest conveni amb totes les seues parts s'entendrà automàticament prorrogat, fins que no s'arribe a un acord que el substituïsca.
  
Article 4. Salari base
  
El salari base en jornada normal de treball serà el que figura per a cada categoria professional en la taula adjunta.
  
Article 5. Norma no discriminatòria
  
No es podrà discriminar cap treballador per raons d'edat, sexe, ideologia, religió, raça o nacionalitat, en cap aspecte de la relació laboral, lloc de treball, categoria o qualsevol concepte que es reculla en aquest conveni o en la normativa vigent.
  
Article 6. Garantia ad personam
  
Es respectaran les condicions salarials més avantatjoses que estiguen gaudint els empleats, aquestes s'entendran en còmput anual.
  
CAPÍTOL II
  
Ingressos, provisions de vacants, cessaments
  
i traspassos d'empresa
  
Article 7. Organització del treball
  
L'organització del treball és facultat de l'empresa, amb la participació dels representants dels treballadors, d'acord amb el Reial Decret Legislatiu 1/1995 i la Llei Orgànica de Llibertat Sindical 11/1985.
  
Els representants dels treballadors tindran funcions de participació, control, i proposta, en aquelles decisions de la federació que suposen una modificació substancial de caràcter col·lectiu que afecte:
  
a) Jornada de treball.
  
b) Horari.
  
c) Règim de treball a torns.
  
d) Sistema de remuneració.
  
e) Sistema de treball, rendiment i adopció de noves tecnologies.
  
Article 8. Racionalització del treball
  
La racionalització del treball tindrà les finalitats següents:
  
a) Simplificació del treball i millora de mètodes i processos administratius.
  
b) Establiments de plantilles correctes de personal.
  
Article 9. Classificació professional
  
El personal de la FFCV es classificarà en els grups de treball següents:
  
Grup I
  
A) Secretari general.
  
B) Vicesecretari.
  
El secretari general de la FFCV serà nomenat per la Junta Directiva a proposta del president. Dependrà directament d'aquest i la seua funció serà portar a efecte tots els acords de la Junta Directiva de la FFCV i del seu Comité Executiu, així com els acords adoptats per l'Assemblea General i les instruccions rebudes del president i altres membres de la Junta Directiva que tinguen facultats per a donar-les. És el cap de personal i en la pràctica el gerent de la FFCV, però no el seu representant legal.
  
La retribució d'aquest lloc de treball serà pactada amb la Junta Directiva o, si és el cas, amb el president.
  
Podrà existir un vicesecretari, nomenat per la Junta Directiva de la FFCV a proposta del seu president. La seua missió a més de les pròpies del seu càrrec, serà la de substituir el secretari general en absència o per malaltia d'aquest.
  
Grup II
  
A) Secretari de comité tècnic.
  
B) Cap de negociat.
  
C) Comptable.
  
D) Oficials de primera.
  
E) Oficials de segona.
  
F) Auxiliars.
  
El secretari del comité tècnic és aquell la funció específica del qual es desplega dins dels comités tècnics federatius, com són el d'àrbitres, entrenadors i qualsevol altre dels que s'integren dins de la federació.
  
El cap de negociat comprén el personal que assumeix la dependència directa del secretari general (si no n'hi ha, del vicesecretari), el comandament i la responsabilitat d'un sector d'activitats de tipus burocràtic, i té sota les seues ordres i direcció el personal d'aquest grup professional.
  
Comptables, tindran la responsabilitat de les funcions purament administratives i dependran del cap de negociat.
  
Oficials de primera són aquells empleats que actuen a les ordres del cap de negociat, assumeixen la responsabilitat d'un dels serveis en els quals es subdivideixen les activitats del negociat, amb o sense empleats a les seues ordres, i executen funcions administratives.
  
Oficials de segona, tenen certa iniciativa, però amb subordinació al cap de negociat o oficials de primera, si n'hi ha, efectuaran operacions d'auxiliars d'estadística i comptabilitat o coadjuvants d'aquestes, maneig d'arxius, correspondència senzilla i altres treballs similars. Tindran així mateix aquesta categoria els taquimecanògrafs en idioma espanyol, que prenguen al dictat cent paraules per minut, les traduïsquen directament i correctament a màquina en sis, i facen correctament 300 pulsacions al dictat directe a màquina, en mitjana referida com a màxim en cinc minuts.
  
Auxiliars, són els empleats que realitzen les funcions inferiors als oficials de segona.
  
Aquells empleats que tenint la present categoria, i durant un període de tres anys realitzen les funcions d'oficial de segona, tindran dret que se'ls reconega aquesta categoria, sempre que acrediten els coneixements necessaris mitjançant les proves oportunes.
  
Grup III (Tècnics d'oficines)
  
A) Cap d'equip d'informàtica.
  
B) Analista.
  
C) Programador.
  
D) Operador d'ordinador.
  
Cap d'equip d'informàtica, té al seu càrrec la direcció i planificació de les distintes activitats que coincideixen en la instal·lació i posada en explotació d'un ordinador, així com la responsabilitat d'equips d'anàlisi d'aplicacions i programació. Així mateix, li competeix la resolució de problemes d'anàlisi d'aplicacions i programació de les aplicacions normals de gestió susceptibles de ser desplegades per aquests.
  
Analista, verifica anàlisis orgàniques d'aplicacions complexes per a obtenir la resolució mecanitzada d'aquestes pel que fa a:
  
a) Cadena d'operacions que s'han de seguir.
  
b) Documents que s'han d'obtenir.
  
c) Disseny d'aquests.
  
d) Fitxers que s'han de tractar: la seua definició.
  
e) Posada a punt de les aplicacions.
  
f) Creació d'assaigs.
  
g) Enumeració de les anomalies que puguen produir-se i definició del seu tractament.
  
h) Col·laboració al programa de les proves de lògica de cada programa.
  
i) Acabament dels expedients tècnics d'aplicacions complexes.
  
Programador-ordinador, li correspon estudiar els processos definits pels analistes, i confeccionar organigrames detallats de tractament. Redactar programes en el llenguatge de programació que li siga indicat. Confeccionar jocs d'assaigs, posar a punt els programes i completar els expedients tècnics d'aquests. Documentar el manual de consola.
  
Operador d'ordinador, maneja els ordinadors per al tractament de la informació i interpreta i desenvolupa les instruccions i ordres per a la seua explotació.
  
Grup IV (Subalterns)
  
A) Conserge.
  
B) Neteja.
  
El conserge té com a missió especial vigilar les portes i els accessos als locals de la FFCV, farà encàrrecs dins i fora de les oficines, recollirà i lliurarà correspondència, i atendrà les cridades de telèfon, o la centraleta, si és el cas, així com altres treballs secundaris ordenats pels seus caps.
  
Neteja, estan ocupats de la neteja dels locals federatius.
  
Article 10
  
La classificació de categories professionals incloses en l'article és merament enunciativa, sense que supose obligació de tenir proveïdes totes les places enumerades.
  
Article 11. Contractació
  
Les parts firmants recomanen efectuar les contractacions a través del Servei Valencià d'Ocupació.
  
La federació comunicarà als representants dels treballadors les places que es cobriran amb una antelació mínima de 15 dies.
  
Així mateix, les parts firmants recomanen la conversió dels contractes temporals en indefinits, arran de l'Acord Interconfederal de Negociació Col·lectiu, tal com es recull en el Reial Decret Legislatiu 8/1997.
  
Article 12. Jubilació
  
Aquell treballador que opte per jubilar-se voluntàriament entre els 61 i 64 anys, rebrà per una sola vegada una quantitat equivalent a 300.000 pessetes; 250.000 pessetes; 200.000 pessetes; 150.000 pessetes, segons es jubile en complir 61, 62, 63 o 64 anys, sempre que compte amb una antiguitat mínima en l'empresa de 20 anys i que no tinga dret a percebre el que estipula l'article 29, apartats a), b) i c).
  
Article 13. Ingressos, període de prova i cessaments voluntaris
  
L'admissió de personal se subjectarà a allò legalment disposat sobre col·locació, i es considerarà provisional durant un període que no podrà excedir del que s'ha assenyalat en l'escala següent:
  
a) Personal titulat: 5 mesos.
  
b) Personal administratiu i tècnic: 3 mesos.
  
c) Personal subaltern: 3 mesos.
  
d) Personal d'oficis diversos: 3 mesos.
  
Els treballadors que desitgen cessar voluntàriament en el servei de la federació, estaran obligats a posar-ho en coneixement d'aquesta, i compliran els terminis de preavisos següents:
  
- Tècnics titulats: 2 mesos.
  
- Tècnics no titulats: 2 mesos.
  
- Caps administratius: 2 mesos.
  
- Administratius: 1 mes.
  
- Subalterns: 15 dies.
  
- Aprenents: 15 dies.
  
L'incompliment de l'obligació de preavisar amb la referida antelació donarà dret a la FFCV a descomptar de la liquidació del treballador una quantia equivalent a l'import del seu salari diari per cada dia de retard en l'avís.
  
Article 14. Ascensos
  
Les vacants, tant de categoria superior, com d'inferior categoria, podran ser cobertes per personal no pertanyent a la federació.
  
Tan mateix, s'intentarà que aquestes puguen ser cobertes per personal de la plantilla de la federació.
  
En tot cas, per a cobrir les referides vacants s'hauran de realitzar les proves oportunes als efectes que siguen ocupades per personal que reunisca les condicions i aptituds necessàries per a poder realitzar les funcions d'aquest lloc de treball.
  
En igualtat de condicions i de mèrits, la plaça serà coberta per aquell empleat amb una major antiguitat en la federació.
  
Article 15. Trasllats
  
Es denomina trasllat de personal la mobilitat d'aquest que traspassa els límits del centre de treball. El trasllat podrà tenir origen en una de les causes següents:
  
a) Necessitats de la federació.
  
b) A petició del treballador afectat.
  
c) Per mutu acord entre la FFCV i el treballador.
  
El trasllat voluntari, a petició del treballador, solament podrà concedir-se al personal fix de plantilla quan hi haja vacants, dins d'un mateix grup, categoria professional, especialitat i nivell. La tramitació dels trasllats de l'apartat b) es farà mitjançant sol·licitud escrita de la qual s'informarà a la representació dels treballadors, que serà resolt per la Junta Directiva de la FFCV en el termini màxim de 30 dies, des de la presentació al Registre General.
  
Concedit el trasllat, els interessats no tindran dret a indemnització per despeses de trasllat, ni dieta, i disposaran d'un termini de 24 hores per a efectuar la incorporació al seu nou lloc de treball.
  
Article 16. Canvi de lloc de treball
  
Es denomina canvi de lloc, la mobilitat del personal dins dels límits del seu centre de treball.
  
El canvi de lloc de treball podrà efectuar-se amb caràcter provisional o permanent.
  
S'entendrà que el canvi de lloc de treball és provisional mentre dura la causa que el motivà.
  
El canvi de lloc podrà tenir origen en una de les causes següents:
  
a) A petició del treballador afectat.
  
b) Per mutu acord entre el treballador i la FFCV.
  
c) Per necessitats de la federació.
  
d) Per disminució de la capacitat física del treballador.
  
El canvi de lloc a petició del treballador requerirà la sol·licitud escrita d'aquest, on s'especificarà el lloc que sol·licita. En cas d'accedir a aquest, per part de la Junta Directiva, s'assignarà la categoria i el salari de la nova destinació, sense dret a cap indemnització.
  
Els treballadors destinats en el mateix centre de treball de la FFCV amb la mateixa categoria, especialitat, nivell i grup, podran sol·licitar la permuta dels seus respectius llocs de treball. La Junta Directiva decidirà segons les necessitats del servei i l'aptitud d'ambdós permutistes i informarà d'aquesta sol·licitud als representants dels treballadors.
  
Article 17. Mobilitat geogràfica
  
Els treballadors, llevat dels contractats específicament per a prestar els seus serveis en empreses amb centres de treball mòbils o itinerants, no podran ser traslladats a un centre de treball distint de l'empresa, que exigisca canvi de residència, llevat que existisquen raons tècniques, organitzatives o productives que ho justifiquen o bé contractacions referides a l'activitat empresarial.
  
Autoritzat el trasllat, el treballador tindrà dret a optar entre el trasllat, i percebrà una compensació per despeses, o extingir el seu contracte mitjançant la indemnització legal. La compensació a què es refereix el primer supòsit comprendrà tant les despeses pròpies dels familiars al seu càrrec, en els termes en què es convinga entre ambdues parts. D'igual forma, es determinarà entre aquestes el termini d'incorporació al nou lloc de treball, que no serà inferior a 30 dies.
  
Per raons objectives, o bé per contractacions referides a l'activitat empresarial, l'empresa podrà desplaçar el seu personal temporalment fins al límit d'un any a població distinta de la seua residència habitual, i pagarà, a més dels salaris les despeses de viatges i les dietes. Si aquest desplaçament és per temps superior a tres mesos el treballador tindrà dret a un mínim de quatre dies laborals d'estada en el seu domicili d'origen per cada tres mesos de desplaçament, sense computar com a tals els de viatge, les despeses del qual correran a càrrec de l'empresa.
  
Quan el treballador s'opose al desplaçament al·legant justa causa, competeix a la jurisdicció laboral, sense perjudici de l'executivitat de la decisió, conéixer la qüestió, i la seua resolució serà d'immediat compliment.
  
Si per trasllat, un dels cònjuges o company/a amb qui existisca convivència canvia de residència, l'altre, si és treballador de la mateixa empresa, tindrà dret a traslladar-se a la mateixa localitat, si hi ha lloc de treball.
  
Els representants legals dels treballadors tindran prioritat de permanència en els llocs de treball als quals es refereix aquest article.
  
En tot cas, s'entendrà que existeix causa suficient quan la federació necessite traslladar o desplaçar un treballador a una nova seu, als efectes que col·labore i preste la seua ajuda per a la seua posada en funcionament.
  
S'entendrà que una seu és nova dins del primer any comptador des de la seua inauguració.
  
CAPÍTOL III
  
Maternitat/paternitat, malalties, permisos i excedències
  
Article 18. Maternitat/paternitat.
  
Concepte: la maternitat és objecte de protecció especial per dues causes fonamentalment, per la concepció de la maternitat com a funció social mereixedora del reconeixement públic i social a fi de solucionar el desequilibri demogràfic especialment greu a Europa, i en segon lloc, perquè en l'àmbit laboral suposa un factor de discriminació indirecta que incideix en la dificultat de les dones per a aconseguir una plena integració en el mercat de treball, el qual constitueix un dels pilars bàsics des del qual obtenir la igualtat real en tots els àmbits socials.
  
Quantia i càlcul. El subsidi econòmic per maternitat equival al 100% de la base reguladora establida per a la prestació d'incapacitat temporal derivada de contingències comuns. En cas de part múltiple, s'addiciona el cobrament d'un subsidi especial per cada fill, a partir del segon, igual al que corresponga percebre pel primer durant el període de descans obligatori, és a dir, durant les sis setmanes immediatament posteriors al part.
  
Període de descans retribuït i amb reserva al lloc de treball:
  
a) En cas de maternitat: 16 setmanes ininterrompudes (112 dies), susceptibles d'ampliació fins a 18 setmanes (126 dies) en cas de part múltiple. Sis setmanes han de gaudir-se immediatament després del part; el pare podrà fer ús d'aquestes en cas de mort de la mare. De la mateixa manera, en cas de mort del fill o la filla, la mare té el dret a les sis setmanes de descans obligatori.
  
Si la mare i el pare treballen, aquesta en iniciar-se el període de descans podrà optar perquè siga el pare qui gaudisca de fins a quatre de les últimes setmanes de forma ininterrompuda i sempre que l'efectiva reincorporació laboral de la mare no supose cap risc per a la salut.
  
b) En cas d'adopció o acolliment: s'entendrà dret a un permís de descans comptador des de la decisió administrativa o judicial d'acolliment, o si és el cas, a partir de la resolució judicial per la qual es constituïsca l'adopció.
  
En el cas que treballen la mare i el pare, sols un d'ells podrà exercitar aquest dret. La seua duració s'ajustarà segons el que estableix la normativa vigent que resulte d'aplicació.
  
Període de descans maternal/paternal amb el període de vacances:
  
Quan el període de descans, si no s'ha començat amb anterioritat, s'inicia des del moment mateix del fet causant estant la treballadora de vacances, ambdós períodes se superposen, és a dir, es gaudeixen conjuntament. Però quan el període de descans s'inicia abans del gaudiment de les vacances, la treballadora no perd el seu dret a elles, encara que les tinga preestablides.
  
c) Permís de lactància: les treballadores, per lactància d'un fill menor de nou mesos, tindran dret a una hora diària d'absència del treball, que podran utilitzar com millor consideren al llarg de tota la seua jornada laboral, intentant no perjudicar el funcionament de la federació.
  
Reducció de la jornada per a l'atenció de fills:
  
Qui per raons de guarda legal tinga a la seua atenció directa algun menor de sis anys o un disminuït físic o psíquic que no exercisca una altra activitat retribuïda, tindrà dret a una reducció de la jornada de treball d'almenys un terç i a un màxim de la meitat de la duració d'aquella, amb la consegüent reducció proporcional del salari.
  
Article 19. Malaltia i accident
  
La FFCV completarà les prestacions econòmiques derivades de malaltia comuna o professional i accident de treball o accident laboral, fins a arribar al 100% del salari total (a excepció de la part proporcional de la paga extraordinària), establit en el present conveni, en igualtat de condicions a com si estiguera d'alta, i per tot el període que dure la situació de baixa per incapacitat temporal.
  
Els empleats hauran de presentar el comunicat de baixa dins de les 48 hores següents a l'emissió d'aquest.
  
Article 20. Drets passius
  
La FFCV contractarà amb companyia d'assegurances solvent una assegurança que cobrisca les contingències dels treballadors en cas de defunció, per mort natural o accident, invalidesa permanent, total o absoluta per les quantitats següents:
  
a) Mort: 2.000.000 de pessetes.
  
b) Invalidesa absoluta i permanent total: 2.000.000 de pessetes.
  
c) Mort per accident: 4.000.000 de pessetes.
  
d) Mort per accident de circulació: 6.000.000 de pessetes.
  
Aquells empleats que a causa del seu treball hagen de desplaçar-se de forma habitual, o almenys, amb relativa freqüència, fora del seu centre de treball, tindran dret que la federació subscriga al seu favor una assegurança o amb un import superior a l'assenyalat en el paràgraf anterior, tal com ha realitzat fins a la data.
  
La prima d'assegurança que cobrisca aquestes eventualitats serà a compte de la FFCV.
  
Article 21. Permisos i llicències
  
El treballador, previ avís i justificació, podrà absentar-se del treball, amb dret a remuneració, per algun dels motius i pel temps següent:
  
a) Quinze dies naturals en cas de matrimoni.
  
b) Dos dies pel naixement de fill o per la mort, accident o malaltia greus o hospitalització de parents fins al segon grau de consanguinitat o afinitat. Quan amb aquest motiu el treballador necessite fer un desplaçament a l'efecte, el termini serà de quatre dies.
  
c) Un dia per trasllat del domicili habitual.
  
d) Pel temps indispensable, per al compliment d'un deure inexcusable de caràcter públic i personal, que comprén l'exercici del sufragi actiu. Quan conste en una norma legal o convencional un període determinat, es farà el que aquesta disposa quant a duració de l'absència i a la seua compensació econòmica.
  
Quan el compliment del deure abans referit supose la impossibilitat de la prestació del treball degut en més del vint per cent de les hores laborals en un període de tres mesos, podrà l'empresa passar al treballador afectat a la situació d'excedència regulada en l'apartat 1 de l'article 46 d'aquesta llei.
  
En el supòsit que el treballador, per compliment del deure o exercici del càrrec, perceba una indemnització, es descomptarà l'import d'aquesta del salari a què tinguera dret en l'empresa.
  
e) Per a realitzar funcions sindicals o de representació del personal en els termes establits legalment o convencionalment.
  
f) Pel temps indispensable per a la realització d'exàmens prenatals i tècniques de preparació al part que hagen de realitzar-se dins de la jornada de treball.
  
La reducció de jornada recollida en el present apartat constitueix un dret individual dels treballadors, homes o dones. No obstant això, si dos o més treballadors de la mateixa empresa generen aquest dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.
  
La concreció de l'horari i la determinació del període de gaudiment del permís de lactància i de la reducció de jornada, correspondrà al treballador, dins de la seua jornada ordinària. El treballador haurà de preavisar l'empresari amb quinze dies d'antelació la data en què es reincorporarà a la seua jornada ordinària.
  
g) Tres dies fraccionats cada any natural per assumptes propis i sense necessitat de justificació. Aquests dies no podran acumular-se en cap cas a les vacances anuals retribuïdes.
  
Article 22. Excedències
  
L'excedència serà de dues classes:
  
a) Voluntària, és la que es concedeix per motius particulars del treballador a instàncies d'aquest, sempre que duga treballant almenys un any de forma ininterrompuda en la FFCV.
  
La petició haurà de ser resolta per la Junta Directiva de la FFCV en el termini d'un mes comptador des de la data de la presentació de la sol·licitud, i en cas de denegació haurà de ser motivada procurant estimar aquelles peticions que es basen en l'acabament d'estudis o exigències familiars.
  
Durant el període que el treballador romanga en excedència voluntària, queden en suspens tots els seus drets i obligacions i, per tant, no percebrà remuneració de cap tipus, ni aquest període es computarà a efectes d'antiguitat.
  
L'excedència no podrà ser inferior a un any, ni superior a cinc anys.
  
b) Forçosa, el personal passarà a aquesta situació quan siga designat o elegit per a exercir un càrrec públic que li impossibilite l'assistència al treball.
  
L'excedència es prolongarà pel temps que dure el càrrec que la determina, i una vegada conclòs aquest termini, tindrà dret a ocupar un lloc d'igual categoria al que tenia amb anterioritat a la seua situació d'excedència, i haurà de sol·licitar el reingrés dins del mes següent, en cas contrari causarà baixa en l'empresa.
  
Aquesta situació d'excedència suspén tots els efectes i drets econòmics derivats de la relació laboral amb la FFCV.
  
El període que dura l'excedència es computarà a efectes d'antiguitat.
  
CAPÍTOL IV
  
Jornada laboral, vacances, dietes, pagues extres i altres
  
Article 23. Jornada laboral
  
La jornada laboral serà de 1.800 hores de treball efectiu en còmput anual, i la distribució setmanal de 40 hores.
  
Les vesprades dels dies 24 i 31 de desembre, 5 de gener, 17 i 18 de març es consideraran festives.
  
Així mateix, les dues anteriors a la festa patronal de cadascuna de les delegacions seran festives en aquestes.
  
Article 24. Jornada intensiva
  
La seua duració serà de tres mesos, començarà a comptar des de l'1 de juny fins al 31 d'agost, i l'horari serà de 8 a 15 hores.
  
Article 25. Horari
  
La FFCV redactarà anualment l'horari de treball, amb consulta prèvia amb els treballadors, i s'intentarà que aquest resulte compatible amb el dret dels empleats de promoció i formació professional d'acord amb l'Estatut dels Treballadors, encara que en tot cas s'haurà de respectar el correcte funcionament i l'adequada organització de la FFCV.
  
Article 26. Vacances
  
Tot el personal gaudirà d'un període de vacances retribuïdes de 30 dies naturals, sempre que duguen prestant els seus serveis almenys durant un any.
  
Les vacances podran ser fraccionades, encara que com a mínim s'hauran de gaudir 21 dies de forma consecutiva.
  
Les vacances es gaudiran preferentment entre l'1 de juny i el 30 de setembre, quan les vacances es gaudisquen en la totalitat fora d'aquest període i la dita circumstància siga imputable a l'empresa, el treballador afectat haurà d'abonar cinc dies de salari.
  
Les vacances hauran de ser comunicades amb una antelació mínima de dos mesos.
  
Les vacances es gaudiran proporcionalment al temps d'alta en la FFCV, els 12 mesos anteriors a l'inici del període de vacances.
  
Article 27. Dietes i locomoció
  
El personal que per necessitat de la FFCV efectue desplaçaments percebrà les despeses ocasionades que es justifiquen.
  
Quan el treballador no puga tornar a menjar al seu domicili per encomanar-li la FFCV treballs distints a l'habitual, encara que siguen dins de la localitat, tindran dret a una mitja dieta/dia en la quantia establida per la llei de pressupost o, si és el cas, la llei d'acompanyament.
  
Article 28. Pagues extraordinàries
  
S'estableixen 4 pagues extraordinàries que es pagaran en els mesos de març, juny, setembre i desembre, consistents cadascuna d'elles en una paga igual a la que es merita mensualment, llevat del plus de conveni, pagadores el dia 15 dels mesos esmentats.
  
Article 29. Premi de vinculació.
  
a) Els empleats de la FFCV que es jubilen als 65 anys d'edat, tindran dret a un premi de fidelitat consistent en una quantitat bruta equivalent a allò percebut en l'últim any treballat pels conceptes denominats en els rebuts de salaris com a salari base i antiguitat, sempre que hi concórreguen els requisits següents:
  
- Que en data 1 de gener de 2000 tinguen més de 50 anys d'edat.
  
- Que en jubilar-se hagen generat una antiguitat en la FFCV d'almenys 25 anys.
  
- Que tota la seua relació laboral en la FFCV haja sigut a jornada completa.
  
b) Els empleats de la FFCV no inclosos en l'apartat a) que en data 1 de gener de 2000 hagen generat 15 anys d'antiguitat en aquesta, tindran dret quan es jubilen als 65 anys d'edat, sempre que tinguen 25 anys d'antiguitat en la federació, dels quals els últims 20 anys treballats han de ser a jornada completa, a un premi de fidelitat consistent en una quantitat bruta equivalent a allò percebut per l'empleat en l'últim any treballat pels conceptes denominats en els rebuts de salaris com a salari base i antiguitat, amb un límit màxim de 2.000.000 de pessetes.
  
c) Els empleats de la FFCV no inclosos en l'apartat a) i b) que en data 1 de gener de 2000 hagen generat 10 anys d'antiguitat en aquesta, tindran dret quan es jubilen als 65 anys d'edat, sempre que tinguen 25 anys d'antiguitat en la federació, dels quals els últims 20 anys treballats han de ser a jornada completa, a un premi de fidelitat consistent en una quantitat bruta equivalent a allò percebut per l'empleat en l'últim any treballat pels conceptes denominats en els rebuts de salaris com a salari base i antiguitat, amb un límit màxim d'1.000.000 de pessetes.
  
Els empleats que reunisquen els requisits de l'apartat a), b) i c), quan assolisquen els 25 anys de servei en la FFCV, percebran d'aquesta com a bestreta a compte, el 25% de la quantitat que els pertoque en concepte de premi de fidelitat. La quantitat restant es pagarà a partir dels 61 anys d'edat, en un percentatge del 15% anual, el total pagat serà el 100% d'allò que li pertoque a l'empleat pel premi esmentat dins dels límits establits.
  
Aquestes bestretes cobrades a compte del premi de fidelitat, bé en virtut de l'article esmentat, o bé en virtut de l'Acord adoptat per la Junta Directiva de la FFCV de data 30 de gener de 1991, es deduiran del total que li pertoque a l'empleat per aquest concepte en el moment de la seua jubilació.
  
En cas que s'hagen percebut quantitats a compte del premi de fidelitat, i la relació de l'empleat s'extingisca abans de la data de la seua jubilació per qualsevol causa, aquest estarà obligat al reintegrament de les quantitats anticipades.
  
No obstant això, quan la relació laboral de l'empleat s'extingisca com a conseqüència d'acomiadament improcedent o nul, declarat per sentència judicial ferma, les quantitats percebudes a compte del premi de fidelitat no hauran de ser reintegrades pel treballador, i aquest tindrà dret a percebre el 100% de la quantitat que en concepte d'indemnització legal li pertoque.
  
2. Els empleats de la FFCV que es jubilen arribada l'edat de 65 anys, i que no reunisquen els requisits establits en l'apartat a), b) i c) d'aquest article, percebran una quantitat fixa en funció de la seua antiguitat en la federació:
  
- 20 anys d'antiguitat a jornada completa: 400.000 pessetes.
  
3. La FFCV complementarà la pensió de jubilació de l'empleat que es jubile als 65 anys, sempre que reunisca els requisits de l'apartat a), en una quantitat mensual tal que sumada a la pensió concedida per la Seguretat Social, al jubilat li supose una percepció total líquida del 100% d'allò que l'empleat percebia mensualment en el rebut de salari, com a salari base i antiguitat més dues pagues extres.
  
Aquest article que regula el premi de fidelitat, sols serà d'aplicació per a aquells treballadors que hagen iniciat la seua relació laboral amb la federació abans de l'1 de gener de 2000.
  
Els premis o les compensacions esmentades en aquest conveni seran objecte de revisió d'acord amb l'increment establit per la llei de pressupostos.
  
Queda expressament derogat qualsevol acord que la Junta Directiva haja pogut adoptar abans de la firma del present conveni, en matèria de premi de fidelitat i complement de la pensió de jubilació, ja que aquests són substituïts pel present article.
  
Article 30. Plus de transport
  
Quan els locals federatius siguen traslladats del lloc on presten els seus serveis els treballadors, i amb la finalitat de compensar la major despesa de transport, l'empresa pagarà a tots aquells que presten els seus serveis abans de l'1 de gener de 2000 i, que a més, no tinguen un contracte de formació ni de pràctiques, un plus de transport de 5.000 pessetes.
  
CAPÍTOL V
  
Salari base, plus voluntari i hores extres
  
Article 31. Salari base
  
El salari base es consigna en l'annex I del present conveni col·lectiu.
  
Article 32. Plus voluntari garantit
  
Aquest concepte retribueix la realització de tasques extraordinàries i d'altres de tipus especial que es realitzen dins o fora de l'empresa.
  
Aquesta gratificació no podrà ser suprimida sense el consentiment previ del treballador.
  
Article 33. Hores extres
  
Queda suprimida la realització d'hores extraordinàries, excepte en cas de necessitat, en què es podran realitzar les que autoritze la legislació vigent que es pagaran amb un import, almenys, del preu de l'hora ordinària.
  
CAPÍTOL VI
  
Disposicions diverses
  
Article 34. Seguretat i salut laboral en el treball
  
El que estableix la legislació vigent, Llei de Prevenció de Riscos Laborals.
  
Article 35. Treballs de superior categoria
  
Quan el personal realitze de forma contínua treballs de categoria superior a la que tinga atribuïda, percebrà durant el temps de prestació d'aquests serveis la retribució de la categoria a la qual circumstancialment queda adscrit.
  
Article 36. Quantitats a compte
  
Tot el personal amb més de 3 anys d'antiguitat en l'empresa, podrà sol·licitar a aquesta, i per a casos de necessitat justificada, una bestreta sense interés fins a l'import de tres mensualitats del salari del conveni. L'amortització no excedirà del deu per cent de la mensualitat del salari del conveni.
  
La quantitat que la federació posarà a disposició serà com a màxim d'1.000.000 de pessetes.
  
Article 37. Quitances
  
Totes les quitances que se subscriguen amb ocasió del cessament d'un treballador, perquè tinguen caràcter alliberador, s'hauran de fer per escrit.
  
CAPÍTOL VII
  
Drets i garanties sindicals
  
Article 38. Drets sindicals
  
S'atindrà al que estableix la legislació vigent.
  
Article 39. Clàusula de recisió salarial
  
El salari serà objecte de revisió anualment, i s'incrementarà en els termes establits en la llei de pressupostos o la normativa que resulte d'aplicació.
  
Capítol VIII
  
Règim disciplinari
  
Article 40. Règim disciplinari-faltes
  
Els treballadors podran ser sancionats per la Junta Directiva d'acord amb la graduació de les faltes i sancions que s'estableixen en els apartats següents. Tota falta comesa per un treballador es classificarà, atenent la seua importància, en lleu, greu o molt greu.
  
Es consideren faltes lleus:
  
1) Tres faltes de puntualitat durant el mes, sense que hi haja causa justificada.
  
2) La no-comunicació amb l'antelació deguda de la seua falta per causa justificada, si no prova la impossibilitat de fer-ho.
  
3) Falta de neteja personal.
  
4) Falta d'atenció i diligència amb el públic.
  
5) Discussions que repercutisquen en la bona marxa dels serveis.
  
Es consideren faltes greus:
  
1) Faltar un dia al treball sense justificació, o més de sis faltes no justificades de puntualitat durant el mateix mes.
  
2) Simular la presència d'un altre treballador, valent-se de la seua firma, fitxes o targetes de control.
  
3) Les comeses contra la disciplina en el treball o contra el respecte degut als seus superiors, companys o familiars
  
4) La reincidència en les faltes lleus, encara que siguen de distinta naturalesa, dins d'un trimestre, quan hagen mediat sancions.
  
5) La negligència en el treball quan cause perjudici greu.
  
Es consideren faltes molt greus:
  
1) La impuntualitat no justificada en l'entrada o en l'eixida del treball en deu ocasions durant deu mesos o en vint durant un any.
  
2) La inassistència injustificada al treball durant tres dies consecutius o cinc alterns en un període d'un mes.
  
3) Frau, deslleialtat o abús de confiança en les gestions encomanades o l'apropiació, furt o robament de béns propietat de l'empresa, de companys o de qualsevol altres persones dins de les dependències de l'empresa, siga quin siga el seu import.
  
4) La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball per compte propi o d'altri.
  
5) El trencament o violació de secrets d'obligada reserva que produïsca greu perjudici per a l'empresa.
  
6) L'embriaguesa habitual o toxicòmana si repercuteix negativament en el treball.
  
7) La realització d'activitats que impliquen competència deslleial a l'empresa.
  
8) La disminució voluntària i continuada en el rendiment del treball normal o pactat.
  
9) La inobservança dels serveis de manteniment en cas de vaga.
  
10) L'abús d'autoritat exercit pels qui exerceixen funcions de comandament.
  
11) L'encalçament sexual.
  
12) La reiterada no utilització dels elements de protecció en matèria de seguretat i higiene.
  
13) La reincidència o reiteració en la comissió de faltes greus, considerant com a tal aquella situació en la qual, abans del moment de la comissió del fet, el treballador haguera sigut sancionat dues o més vegades per faltes greus, encara que de distinta naturalesa, durant el període d'un any.
  
Article 41. Sancions
  
Règim de sancions: correspon a la Junta Directiva la facultat d'imposar sancions en els termes d'allò estipulat en el present conveni.
  
Les sancions requeriran comunicació motivada al treballador. En qualsevol cas, la FFCV donarà compte als representants legals dels treballadors, al mateix temps que al mateix afectat, en tota sanció que impose.
  
Qualsevol tipus de falta quedarà cancel·lada de l'expedient laboral del treballador, en complir-se els terminis de dos, quatre i vuit mesos, segons que es tracte de falta lleu, greu o molt greu.
  
Les sancions màximes que podran imposar-se en cada cas, atenent la gravetat de la falta comesa, seran les següents:
  
a) Per faltes lleus: amonestació verbal, amonestació per escrit, suspensió d'ocupació i sou d'un dia.
  
b) Per faltes greus: suspensió d'ocupació i sou de dos a deu dies.
  
c) Per faltes molt greus: des de la suspensió d'ocupació i sou d'onze a trenta dies, fins a l'acomiadament disciplinari.
  
Article 42. Prescripció de les faltes
  
Les faltes lleus prescriuran als deu dies; les faltes greus als vint dies i les molt greus als seixanta dies, a partir de la data en què l'empresa tingué coneixement de la seua comissió i, en tot cas, als sis mesos d'haver-se comés.
  
Article 43. Substitució i remissió
  
El present conveni col·lectiu substitueix íntegrament en les matèries regulades per ell, tot allò contingut en anteriors convenis col·lectius, i l'Ordenança Laboral d'Oficines i Despatxos aprovada per l'Ordre de 31 d'octubre de 1972, que queden totalment abolides i substituïdes, en virtut del que preveu la disposició transitòria segona de la Llei 8/1980, de 10 de març, de l'Estatut dels Treballadors.
  
En totes les matèries no regulades pel present conveni, s'atindrà al que disposa l'Estatut dels Treballadors, i en general a la legislació de rang superior a la vigent en cada moment. Els anteriors convenis col·lectius i l'ordenança laboral esmentada queden expressament derogats.
  
Queden derogats expressament els acords adoptats per l'Assemblea General o per la Junta Directiva i de forma expressa aquells que regulaven el premi de fidelitat, així com el complement de la pensió de jubilació, ja que han sigut substituïts en la totalitat per l'article 29 del present conveni col·lectiu.
  
Article 44. Comissió paritària
  
Es crea una comissió paritària de representants de les parts firmants per a les qüestions que es deriven de l'aplicació i interpretació del present conveni.
  
Estarà composta per tres representants de l'empresa i tres representants dels treballadors, elegits per les parts d'entre els components de la comissió negociadora.
  
Aquesta comissió es reunirà almenys una vegada al semestre, o quan les parts així ho consideren oportú.
  
Article 45. Pla de millora contínua
  
Ambdues parts consideren oportú estudiar la possibilitat d'adoptar aquelles mesures que permeten optimitzar els recursos humans i materials de la federació, buscant actuar amb criteris d'eficàcia i eficiència, en benefici de tots aquells que reben els serveis de la federació.
  
Així mateix, també s'estudiarà la possibilitat de realitzar una descripció de les funcions dels diferents llocs de treball, amb la finalitat d'adequar la classificació professional existent a l'estructura i les necessitats de la federació.
  
Taula salarial
  
Categoria professional Salari mensual
  
Vicesecretari 155.000
  
Secretari comité tècnic 150.000
  
Comptable 141.000
  
Cap de negociat 141.000
  
Oficial de primera 128.000
  
Operador 128.000
  
Oficial de segona 121.000
  
Conserge 100.773
  
Auxiliar 104.000
  
Neteja 89.944
  
La present taula que estableix el salari base tindrà efectes l'1 de gener de 2001, i aquesta es referirà a aquells empleats que presten els seus serveis a jornada completa, i serà prorratejat a aquells empleats que presten els seus serveis a temps parcial en proporció a la seua jornada de treball.
  
La retribució del lloc de secretari general serà negociat directament amb la Junta Directiva o, si és el cas, amb el president de la federació.
  
Ambdues parts negociadores en prova de conformitat amb la totalitat de les clàusules pactades en el present conveni col·lectiu, firmen el document referit.